Liviu Ungurean, zis "Bocciu", dar și ceilalți doi ultrași ai Rapidului rămân în arest. Potrivit Digi24, Curtea de Apel București a respins contestația împotriva măsurii arestatului preventiv luată de Tribunalul București pe 15 martie.
Ungurean este acuzat că a înființat și condus un grup infracțional care a introdus materiale pirotehnice pe stadioane. Din cei 17 suspecți din dosar, 16 au fost reținuți inițial pentru 24 de ore. Daniel Niculae, președintele Rapidului, a fost singurul care a fost eliberat și a plecat acasă după două ore de audieri.
A doua zi, pe 15 martie, Parchetul a luat decizia în privința suspecților. 13 dintre ei au fost plasați sub control judiciar timp de 60 de zile, în timp ce ceilalți 3 au fost propuși pentru arestare preventivă, măsură încuviințată de instanță pentru o perioadă de 30 de zile.
Deși au refuzat să ofere detalii despre anchetă în mod oficial, procurorii au scurs în presă, cu trei zile înainte de judecarea contestației împotriva măsurii preventive, o serie de stenograme din dosar.
Ce precizări a făcut PTB
"În continuarea comunicatului de presă din data de 14 martie 2024, precum și ca urmare a interesului public manifestat, Parchetul de pe lângă Tribunalul București aduce la cunoștința opiniei publice următoarele: Procurorii din cadrul Parchetului de pe lângă Tribunalul București au pus în mișcare acțiunea penală față de 16 inculpați, persoane fizice, pentru săvârşirea infracţiunilor de constituire a unui grup infracţional organizat, prevăzută de art. 367 alin. (1) și (3) Cod penal, orice operațiuni cu articole pirotehnice efectuate fără drept, prevăzută de art. 37 lit. a) din Legea nr. 126/1995 privind regimul materiilor explosive, nerespectarea regimului armelor şi al muniţiilor, prevăzută de art. 342 alin. (1) Cod penal și distrugere, prevăzută de art. 253 alin. (4) Cod penal.
Față de 12 inculpați procurorii din cadrul Parchetului de pe lângă Tribunalul București au dispus măsura preventivă a controlului judiciar pe o perioadă de 60 de zile, iar față de 3 inculpați s-a propus luarea măsurii arestării preventive pe o perioadă de 30 zile de către judecătorul de drepturi şi libertăți din cadrul Tribunalului București", a transmis PTB.